„Návrh“

**OBEC LASTOVCE**

**Všeobecne záväzné nariadenie**

**č. 6**

**o pravidlách spolunažívania na území obce Lastovce**

Návrh tohto VZN vyvesený na úradnej tabuli obce dňa ………………........………..

Vyhodnotenie pripomienok k návrhu VZN uskutočnené dňa ………………………..

VZN schválené OZ v Lastovciach dňa ……………………….. pod č.………………………..

VZN vyvesené na úradnej tabuli obce Lastovce dňa ………………………..

**VZN nadobúda účinnosť dňom 01. 01. 2019**

Úradná pečiatka obce

Obecné zastupiteľstvo v Lastovciach v zmysle Čl. 68 Ústavy SR, ust. § 4 ods. 3, písm. g/, m/, o/, § 6 ods. 1, 3, 4, 5, zák. SNR č. 369/90 Zb. o obecnom zriadení, v znení neskorších zmien a doplnkov, s prihliadnutím na § 11 ods. 3, písm. f/ cit. zák. **vydáva** toto

**Všeobecne záväzne nariadenie**

**č. 6/2018**

**o pravidlách spolunažívania na území obce Lastovce**

**Úvodné ustanovenie**

**§1**

**Účel úpravy**

Toto nariadenie sa vydáva za účelom konkretizovať pravidlá, ktoré vyplývajú z právneho poriadku SR, vychádzajú z morálnych a iných hodnôt spolunažívania v obecnej pospolitosti a pomáhajú ich uplatniť v každodennom živote občanov.

**§2**

1. Za rozhodujúce hodnoty spolunažívania sa na účely tohto nariadenia používajú:
   * demokracia v činnosti obecnej samosprávy
   * životné prostredie
   * ľudsky dôstojného spôsobu života a práce občanov
   * dobré medziľudské vzťahy občanov
   * dodržiavanie verejného poriadku.
2. Ak to nevylučuje povaha veci, práva a povinnosti občanov podľa tohto nariadenia platia aj pre iné fyzické aj právnické osoby činné na území obce.

**1. Časť**

**Základné ustanovenia**

**§3**

Výkon práv jedných nesmie bez právneho dôvodu zasahovať do práv a oprávnených záujemcov iných osôb. Nikto nesmie ohrozovať a poškodzovať hodnoty spolunažívania občanov.

**§4**

**Zásady spolunažívania**

1. Všetci občania sú povinní rešpektovať pravidlá demokracie a podľa svojich možností napomáhať ich naplnenie.
2. Každý je povinný dbať o dobré medziľudské vzťahy založené na vzájomnej úcte, tolerancii a snahe o porozumenie. Všetci sa musia zdržať prejavov znevažovania alebo agresivity.
3. Realizácia práv je nerozlučne spojená s plnením povinností.
4. Občania sú popri svojich právach a oprávnených záujmoch a potrebách povinní zohľadňovať oprávnené záujmy a potreby spoluobčanov a záujmy obce ako celku.
5. Každý sa musí zdržať konania, ktorým by boli ohrozené, obmedzené, poškodené alebo inak nevhodne zasiahnuté práva a oprávnené záujmy spoluobčanov a obce.

**Prevencia**

**§5**

**Predchádzanie kolízií záujmov**

1. V zámeroch svojich činností je každý povinný zohľadniť ich možný rušivý vplyv na práva a oprávnené záujmy obce a spoluobčanov.
2. Občania majú právo organizovať petície. Petíciou nemožno vyzývať na porušovanie základných práv a slobôd.
3. Ak je dôvodné podozrenie, že by mohli byť záujmy iných ohrozené alebo porušené, je nevyhnutné zámer prerokovať s osobami, ktoré jeho uskutočnením môžu byť dotknuté /ďalej „dotknuté osoby"/.
4. Námietky a pripomienky dotknutých osôb musia byť preskúmané odborníkom alebo kompetentným orgánom verejnej správy.
5. Inštitúcie, ktorých predmetom činnosti je výchova a vzdelávanie sú povinné cieľavedome pestovať pozitívny postoj k právu a k hodnotám spolunažívania /§ *2/.*

**§6**

**Ekologická prevencia**

Rodičia a osoby, ktorých predmetom práce je výchova a vzdelávanie, sú povinní poskytovať deťom a mládeži cieľavedomý príklad starostlivého prístupu k ochrane životného prostredia.

**§7**

**Pravidlá pre výkon činností**

1. Výkon všetkých činností sa musí uskutočňovať so zreteľom na to, či nedochádza k nežiaducim zásahom do práv a oprávnených záujmov iných osôb podľa § 4 ods. 5. 2/
2. Ak nastane nežiaduci zásah podľa ods. l je ten, kto ho spôsobil povinný zabezpečiť jeho bezodkladné odstránenie, obnovenie pôvodného alebo dohodnutého žiaduceho stavu a ak je to možné, aj odstránenie škodlivých účinkov nežiaduceho zásobu. Tým nie je dotknuté právo na náhradu škody podľa zákona.
3. Ak odstraňovanie nežiaduceho stavu vyžaduje zákrok iných osôb, (napr. odborný zákrok oprávnenej organizácie a pod.) je ten, kto nežiaduci stav spôsobil, povinný poskytovať týmto osobám účinnú pomoc.

**§8**

**Sankcie**

Porušenie tohto nariadenia je podľa okolností priestupkom podľa ustanovenia § 45, 47, 48 zákona č. 372/90 Zb. o priestupkoch v znení noviel, alebo v prípade právnickej osoby správnym deliktom podľa úst. § 13 zákona č. 369/90 Zb. o obecnom zriadení v znení noviel, ak nejde o priestupok, prípadne správny delikt podľa iného zákona alebo o trestný čin.

**2. Časť**

**Osobitné ustanovenia**

**Osobitné ustanovenia na ochranu demokracie**

**v činnosti orgánov obecnej samosprávy**

**§9**

Orgány obecnej samosprávy a ich pracovníci konajú pri výkone svojej pôsobnosti nezaujato a nezávisle.

**§10**

Pracovníci orgánov obecnej samosprávy sú povinní konať v záujme obce a jeho občanov, v súlade s rozhodnutiami volených orgánov samosprávy.

Spoločný záujem obce a jeho občanov má prednosť pred záujmom skupinovým alebo individuálnym.

**§11**

1. Politické riadenie činností orgánov samosprávy je neprípustné.
2. Výkon funkcie starostu obce a jeho zástupcu ako aj výkon pôsobnosti pracovníkov obce musí byť politicky nezávislý.
3. V činnosti orgánov obecnej samosprávy sa nesmie prejavovať politická orientácia alebo sympatie kompetentných osôb.

**Osobitné ustanovenia na ochranu životného prostredia**

**§12**

Ochrana pôvodného stavu prírody a verejnej zelene.

1. Všetky zásahy do pôvodného stavu prírody, ktoré nevyplývajú z osobitného oprávnenia, z osobitného kvalifikovaného postavenia alebo z povoleného predmetu činnosti sú zakázané.
2. Zásady zamerané na obnovu alebo zlepšenie stavu prírodného prostredia je prístupné vykonávať len po ohlásení na úrad, ktorý v prípade potreby poskytne ohlasovateľovi do 15 dní poučenie o postupe, akým sa má zásah vykonať.
3. Obmedzenie podľa ods. 2 neplatí pre vlastníkov, ktorí menia stav alebo využitie svojho pozemku pri zachovaní jeho kultúry.
4. Ustanovenia ods. 1 až 3 platia primerane aj pre ochranu verejnej zelene.

**§13**

**Sadzba za parkovanie motorových vozidiel**

1. Opakované parkovanie a odstavovanie nákladných vozidiel, autobusov /mimo autobusov SAD/, pojazdných mechanizmov, návesov, prívesov, opravovaných vozidiel bez ŠPZ na verejných priestranstvách je prístupné len na základe povolenia obecného úradu a podlieha spoplatneniu miestnym poplatkom za užívanie verejného priestranstva. Obecný úrad určí v povolení miesto parkovania, prípadne osobitné podmienky na užívanie vyhradenej časti verejného priestranstva.
2. Majitelia všetkých vozidiel sú povinní zabezpečiť, aby nedošlo prevádzkou vozidla k ohrozeniu alebo zhoršeniu životného prostredia, najmä aby nenastalo znečisťovanie ropným látkami, výfukovými plynmi a obťažovanie hlukom nad mieru nevyhnutnú na riadnu prevádzku vozidla.
3. Ak napriek predchádzajúcemu upozorneniu vozidlo zaberá bez povolenia /ods. 1/ verejné priestranstvo, príslušný orgán obce je oprávnený vozidlo premiestniť na náklady majiteľa do osobitne vyhradeného priestoru.
4. Parkovanie všetkých vozidiel je prípustné:

* na parkoviskách označených príslušnou dopravnou značkou.
* na cestách, pokiaľ tam nie je obmedzené státie dopravnou značkou alebo všeobecne záväznými predpismi o pravidlách cestnej premávky alebo týmto nariadením.
* na nevyužitých plochách verejného priestranstva, pričom sa nesmie narušiť účel ich určenia, /najmä nie je povolené parkovať na chodníkoch, na verejnej zeleni/.

1. Povinnosti majiteľa podľa tohto ustanovenia má podľa povahy situácie aj jeho držiteľ, vodič alebo vykonávateľ opravy.

**§14**

**Povinnosti majiteľov nehnuteľností**

1. Majiteľ musí udržiavať majetok v stave, ktorý nezhoršuje životné prostredie obce, z hľadiska hygieny prostredia, bezpečnosti a ochrany zdravia, požiarnej ochrany i vonkajšieho vzhľadu.
2. Majiteľ musí zabezpečiť čistotu a poriadok aj na časti verejného priestranstva, ktorá je bezprostredne priľahlá jeho nehnuteľnosti /chodníky, predzáhradky, priekopy, zelené pasy medzi chodníkom a komunikáciou - vrátane údržby stromov a kríkov, okolie záhrad a hospodárskych priestorov ap./. V zimnom období je majiteľ povinný sa postarať o odhrnutie snehu a bezpečnú schodnosť povrchu chodníka priľahlého k jeho nehnuteľnosti.
3. Ak sa neplní niektorá z podmienok uvedených v predchádzajúcich odsekoch, majiteľ musí zabezpečiť bezodkladne nápravu.
4. Umiestnenie reklamy podlieha dohode s OcÚ, v ktorej sa upravia jej etické, estetické, obsahové i ekonomické podmienky. Ak reklama nevyhovuje uvedeným hľadiskám a nedôjde k náprave, obecný úrad je oprávnený nariadiť jej odstránenie. Toto sa vzťahuje aj na reklamy umiestnené pred účinnosťou tohto nariadenia.
5. Propagačná tabuľa vyhradená na vylepovanie volebných plagátov počas volebnej kampane a iných oznamovacích plagátov je určená iným VZN.
6. Povinnosti majiteľa podľa tohto ustanovenia má podľa povahy veci aj držiteľ, správca, vykonávateľ práva hospodárenia, nájomca, užívateľ alebo iná osoba v postavení umožňujúcom nakladanie s vecou.

**Osobitné ustanovenia na utváranie a ochranu zdravých podmienok a zdravého spôsobu života a práce obyvateľov.**

**§15**

**Ochrana práva a odpočinok**

1. Dobou určenou na odpočinok a regeneráciu síl /ďalej len „doba odpočinku"/ sa rozumie doba od 22.00 hod. do 6.00 hod.
2. Výkon činností, ktoré narušujú možnosť odpočinku, najmä práce a činnosti obťažujúce hlukom alebo iným obdobným spôsobom, je v dobe odpočinku zakázaný. Zákaz sa nevzťahuje na činnosti, ktoré si vyžaduje naliehavý alebo významný záujem obce.

**§16**

**Ochrana nočného pokoja**

1. Verejné podujatie v priestoroch kultúrneho domu je možné uskutočniť len so súhlasom OZ, resp. starostu obce.
2. Usporiadateľ verejného podujatia alebo prevádzkovateľ zariadenia /ďalej len „zodpovedná osoba"/ je povinný v čase od 22.00 hod. do 6.00 hod. zabezpečiť poriadkovú službu, ktorá sa postará o zachovanie verejného poriadku a ochranu nočného pokoja.
3. Zodpovedná osoba je povinná zabezpečiť verejný poriadok a rešpektovanie nočného pokoja aj v okolí zariadenia alebo miesta podujatia, buď vlastnými silami alebo bezodkladnou spoluprácou s orgánmi polície.
4. Prevádzkovanie miestnych predajní /mimo potravín/, pohostinných zariadení v záujme zachovania nočného pokoja sa povoľuje v dobe od 6.00 hod. do 22.00 hod. v piatok a v sobotu do 01.00 hod.

**§17**

**Osobitné ustanovenia na usmerňovanie ekonomickej činnosti**

1. Pri každej ekonomickej činnosti sa musí dbať na ochranu osobitne chránených záujmov /§ 2 ods. 1/.
2. K zámerom činnosti, ktoré sa týkajú záujmov obce a obyvateľov je právnická alebo fyzická osoba povinná vyžiadať si stanovisko obce /§ 4 ods. 3 písmeno d., zákona č. 369/90 Zb. o obecnom zriadení v znení noviel/.
3. Podnikateľskú činnosť, investičnú činnosť a využívanie miestnych zdrojov na území obce je prípustné vykonávať len na základe a v medziach všeobecne záväzného nariadenia obce, vydaného podľa ust. § 4 ods. 3, písmena d/zákona č. 369/90 Zb. o obecnom zriadení

v znení noviel.

1. Ak činnosť môže ohroziť alebo poškodiť záujmy obce alebo jeho občanov, najmä ak je v rozpore s územným plánom, územným systémom ekologickej stability, koncepciami obce a pod., obec vydanie súhlasu podľa ods. 3 odoprie alebo i už vydaný súhlas odoberie.

**§18**

**Osobitné ustanovenia na zabezpečenie verejného poriadku**

Všeobecnú ochranu verejného poriadku upravuje ust. § 47 zákona č. 372/90 Zb. o priestupkoch v znení noviel.

**§19**

**Osobitné užívanie verejného priestranstva**

Je prípustné len na základe povolenia vydaného rozhodnutím obce, ak to osobitný predpis nestanovuje inak.

**§20**

**Správanie sa na verejnosti**

1. Pod správaním sa na verejnosti rozumie správanie na verejných priestranstvách a vo verejne prístupných priestoroch /napr.: budovy a zariadenia organizácií a inštitúcií poskytujúcich služby občanom - obchody, kultúrne, zdravotné, školské a telovýchovné zariadenia, úrady, železničná stanica, zástavky SAD a pod./.
2. Každý je povinný na verejnosti správať sa tak, aby nedochádzalo k znečisťovaniu verejných priestranstiev a priestorov, verejných zariadení a budov, ku vzniku škôd, k obťažovaniu spoluobčanov nadmerným hlukom, svojvoľným zásahom do slobodného pohybu alebo iným obdobne účinným spôsobom /ďalej len „nežiaduci stav"/.
3. Majitelia a prevádzkovatelia verejne prístupných priestorov musia zabezpečiť poriadkovú službu, ktorá spolupôsobí v predchádzaní nežiaducemu stavu, napr. upozornením na jeho vznik, rešpektovaním výzvy verejného činiteľa k obnoveniu verejného poriadku a pod.

**§21**

**Spoločné a záverečné ustanovenia**

1. V sporných prípadoch a v podrobnostiach rozhoduje starosta obce, ktorý toto rozhodnutie aj uplatní.
2. Na tomto všeobecnom záväznom nariadení sa uznieslo Obecné zastupiteľstvo v Lastovciach dňa ……….....………… .
3. Toto VZN ruší účinnosť VZN č. 6/2015 zo dňa 13. 12. 2014.
4. Toto VZN o pravidlách spolunažívania na území obce Lastovce nadobúda účinnosť dňom 01. 01. 2019.

**Mgr. Lukáš Hrinko**

**starosta obce**